Parin mukaan mies oli juonut vain neljä olutta pari tuntia ennen kentälle tuloa.

Pariskunnan häämatka tyssäsi jo lentokentälle. Jukka Lehtinen, Lukijan kuva

Pariskunta oli lähdössä Dubaihin häämatkalle Helsinki-Vantaan lentoasemalta lauantaina 30.3. Matka sai kuitenkin ikävän käänteen jo lentokentällä, kun Finnairin virkailija oli ilmoittanut parin toiselle osapuolelle Miro Niemiselle, että tämä on liian humaltunut eikä häntä voida päästää lennolle.

Miro ja hänen vaimonsa olivat ilmoituksesta ihmeissään. Parin mukaan Miro oli juonut vain neljä olutta pari tuntia ennen kentälle tuloa, mikä ei 110-kiloista miestä saa vielä lähellekään humaltumaan.

– Pyysin kaksi kertaa puhallutusta tiskillä, mutta siihen ei suostuttu. Virkailija väitti, että lennoille on nollatoleranssi, mutta katsoin Finnairin sivuilta, että Dubain lennolle saa kuitenkin tilattua skumppaa, shampanjaa, kaljaa ja ihan mitä vaan, Miro kertoo.

Paikalle oli pyydetty vartijat, ja paria pyydettiin sivummalle. Lopputulema oli, että pari ei päässyt lennolle ollenkaan.

– Häämatka meni siinä.

Miro oli asiasta yhteydessä Finnairiin sunnuntaina. Maanantaina hän sai ilmoituksen, ettei Finnair korvaa uutta matkaa tai palauta rahoja.

Häämatka oli maksanut matkoineen ja lentoineen parin mukaan yhteensä 2000 euroa.

– He eivät korvaa meille yhtään mitään. Emme saa uutta matkaa eikä rahoja palauteta.

Juttu jatkuu kuvan jälkeen.

Pari oli ehtinyt jo iloita matkasta etukäteen. Miron vaimo ei halua esiintyä jutussa kuvallaan ja nimellään. Lukijan kuva

Finnair: Turvallisuuskysymys

Finnair ei voi kommentoida yksittäistä tapausta, mutta yleisellä tasolla yhtiö muistuttaa, että kyse on lentomatkailun turvallisuudesta.

– Finnairin henkilökunta on velvollinen huolehtimaan kaikkien matkustajien ja koko lennon turvallisuudesta. Siksi henkilökunnallamme on myös velvollisuus evätä koneeseen pääsy henkilöltä, jonka he eivät arvioi olevan lentokelpoinen, sanoo Finnairin viestintää johtava Päivyt Tallqvist.

– Tämä on myös matkustajan itsensä turvallisuuden vuoksi.

Tallqvistin mukaan Finnairilla ei ole mahdollisuutta puhalluttaa matkustajia ennen koneeseen nousua, vaan arvio perustuu henkilökunnan ammattitaitoon ja kokonaisarvioon.

– Eikä koneeseen pääsyä evätä kevein perustein.

Mahdollisiin korvauksiin kyseisessä tapauksessa Tallqvist ei ota kantaa, mutta muistuttaa, että jo Finnairin kuljetusehdoissa muistutetaan siitä, että lentoyhtiö ei ole korvausvelvollinen, jos matkustaja on itse myötävaikuttanut vahingon syntymiseen esimerkiksi pyrkimällä lennolle päihtyneenä.